Human-moord: Só is beskuldigde vasgetrek | Maroela Media
Dit was die goeie speurwerk en ongelooflike toewyding van 'n span van die Suid-Afrikaanse Polisiediens (SAPD) wat gesorg het dat Stephen Lekoro nou, ná meer as drie jaar, tereg staan vir die moord op sy werkgewers Tewie en Eurika Human van Groot-Brakrivier in die Suid-Kaap.
Thamsanqa Sishuba is kort ná die moorde in hegtenis geneem en dien reeds twee lewenslange vonnisse uit. Lekoro het kort ná die moorde na Lesotho gevlug en is uiteindelik einde verlede jaar in Bloemfontein aangekeer nadat die polisie inligting oor sy bewegings ontvang het.
'n Span speurders, bestaande uit kapt. Johan Bothma van Oudtshoorn, ao. Gerald Rabie en ao. Paulus Scheepers van Groot-Brak, het twee jaar en ses maande onverpoos daaraan gewerk om Lekoro op te spoor en vir sy beweerde dade tereg te laat staan. Kapt. Bothma is intussen bevorder na die rang van luitenant-kolonel.
Die ondersoekbeampte, ao. Rabie, het vandag buite die rondgaande hof in Mosselbaai aan Maroela Media gesê die moeilikste deel van die ondersoek was om Lekoro, wat onmiddellik ná die moorde 'n verdagte was, op te spoor. "Ons het pamflette met sy foto by die grensposte gesirkuleer en nadat hy in Lesotho opgespoor is, het verskeie polisie-informante Lekoro lank dopgehou."
Ao. Gerald Rabie
Rabie sê Lekoro het verlede jaar na Suid-Afrika teruggekeer om tradisionele kruiemedisyne te verkoop. "Hy is 'n sangoma en ons informant in Lesotho het hom gevolg en laat weet waar hy in Mangaung oornag."
Gister het sers. Neo Mochekwane van die SAPD in Bloemfontein getuig dat hy en twee lede van die polisie na 'n huis in Mangaung is nadat hulle inligting ontvang het dat 'n verdagte daar tuisgaan. Dit was Lekoro en van die elektroniese toerusting wat uit die Humans se huis vermis is, was in sy bagasie.
Tumiso Khanya, 'n minibustaxibestuurder van Groot-Brak, het vandag aan regter Mark Sher vertel dat Lekoro hom op 14 Junie – dit was die dag van die moord – op sy selfoon gebel en gevra het om uit te vind wat 'n buskaartjie van Mosselbaai na Bloemfontein kos. Hy het laat weet wat die kaartjie kos en het toevallig die volgende dag, Woensdag 15 Junie, vir Lekoro by die motorhawe in Mosselbaai raakgeloop waar die langafstandbusse passasiers op en af laai.
Khanya het in die hof erken dat hy die man op die foto is wat saam met Lekoro deur die motorhawe stap. Die foto is deur die ondersoekspan van veiligheidskameras by die motorhawe verkry en is gister by die hof ingedien.
Op die foto dra Khanya van Lekoro se bagasie. Khanya het getuig dat hy en Lekoro pap en vleis gaan eet het terwyl Lekoro vir die bus gewag het. Hy het Lekoro gevra hoekom hy so baie bagasie het waarop hy gesê het hy gaan Bloemfontein toe want sy broer het baie seergekry.
"Hy het toe vir my gesê sy 'lanie' (werkgewer) is met vakansie en kom eers op 23 Junie terug," het Khanya getuig. "Maar hy het gesê ek moet vir niemand sê waarheen hy gaan nie."
Adv. Lenro Badenhorst is die aanklaer en adv. Dawie Scholtz verskyn vir Lekoro.
Ramaphosa: Stilte is ook 'n antwoord
Polisiehond trek 2 'kabeldiewe' vas
Geluk aan die hele span, moet nooit ophou met die goeie werk wat Julle doen nie ! Sterkte vir al die sake waarmee Julle besig is !
Goeie werk, hou so aan!
Dit is goed om te lees daar is toegewyde polisiemanne wat alles sal doen om te verseker geregtigheid geskied.